Broj: 711-I-2193-P-82-20/21-02-11

Zagreb, 10. prosinca 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Nikole Kožara, općinskog načelnika Općine Preseka do 6. lipnja 2021.g.**,na 151. sjednici, održanoj 10. prosinca 2021., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Nikole Kožara, općinskog načelnika Općine Preseka do 6. lipnja 2021.g., neće se pokrenuti, s obzirom da nije utvrđen nesklad, odnosno nerazmjer u smislu članka 26. ZSSI-a, između podataka iz Izvješća o imovinskom stanju dužnosnika podnesenih 7. srpnja 2017.g., povodom stupanja na dužnost i 7. lipnja 2021g., povodom prestanka obnašanja dužnosti, te stanja imovine dužnosnika kako proizlazi iz pribavljenih podataka od nadležnih tijela Republike Hrvatske.**

Obrazloženje

U Povjerenstvu je dana 2. ožujka 2020.g. pod brojem 711-U-1127-P-82/20-01-2 zaprimljena prijava mogućeg sukoba interesa podnesena protiv dužnosnika Nikole Kožara, općinskog načelnika Općine Preseka**, povodom koje se vodi predmet** P-82/20.

U prijavi se u bitnome navodi da dužnosnik Nikola Kožar, koji obnaša dužnost u Općini Preseka od 2017.g. nije u svoju imovinsku karticu prijavio kredit, te kupnju automobila iako je vlasnik istog u imovinskoj kartici on ne postoji. U imovinskoj kartici nije naveden niti traktor kojeg je dužnosnik kupio u jeseni 2019.g. Također, u imovinskoj kartici dužnosnika navedeno je da isti prima neto plaću u iznosu od 6660,66 kn, ali plaća je veća od navedene.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Nikola Kožar obnašao dužnost općinskog načelnika Općine Preseka od 9. lipnja 2017.g. do 6. lipnja 2021.g. Stoga je i Nikola Kožar povodom obnašanja navedene dužnosti obvezan postupati sukladno odredbama ZSSI-a.

Na temelju članka 8. stavka 1. i stavka 2. ZSSI-a, dužnosnici su obvezni u roku od 30 dana od dana stupanja na dužnost kao i u roku od 30 dana od dana ponovnog stupanja na istu dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Povjerenstvo napominje da su, sukladno članku 8. stavku 9. ZSSI-a, dužnosnici dužni podnositi izvješća o imovinskom stanju u obrascu koji propisuje Povjerenstvo

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Sukladno članku 27. ZSSI-a, ako dužnosnik ne dostavi Povjerenstvu pisano očitovanje iz članka 26. ZSSI-a u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a te će o tom obavijestiti nadležna državna tijela.

Povjerenstvo je povodom saznanja o mogućoj povredi odredaba ZSSI-a pristupilo provjeri podataka o obvezama, podataka o pokretninama koje se upisuju u javni registar i podataka o primicima, sukladno pravilima redovite provjere, propisanim člankom 24. ZSSI-a, usporedbom prijavljenih podataka o imovini s podacima od nadležnih tijela. Postupak redovite provjere obuhvatio je izvješća o imovinskom stanju dužnosnika koja su podnesena u razdoblju od 9. lipnja 2017.g. do 6. lipnja 2021.g. vezano uz obnašanje javne dužnosti.

Uvidom u izvješće o imovinskom stanju dužnosnika od 7. srpnja 2017. g. podnesenim povodom stupanja na dužnost, utvrđeno je kako je dužnosnik Nikola Kožar u dijelu izvješća o imovinskom stanju dužnosnika koji se odnosi na podatke o primanjima na mjesečnoj razini od dužnosti za koju se podnosi izvješće o imovinskom stanju dužnosnika naznačio primitak bruto iznosa od 9.530,50 kuna, odnosno neto iznosa od 6.660,66 kuna za profesionalno obnašanje dužnosti općinskog načelnika Općine Preseka, dok je u dijelu izvješća o imovinskom stanju dužnosnika koji se odnosi na podatke o obvezama i podatke o pokretninama koje se upisuju u javni registar naznačio kako isti ne postoje.

Uvidom u izvješće o imovinskom stanju dužnosnika od 7. lipnja 2021. g. podnesenim povodom prestanka obnašanja dužnost, utvrđeno je kako je dužnosnik Nikola Kožar, u odnosu na podneseno i odobreno izvješće o imovinskom stanju dužnosnika od 7. srpnja 2017. g. izvršio promjenu u dijelu koji se odnosi na podatke o primanjima na mjesečnoj razini od dužnosti za koju se podnosi izvješće o imovinskom stanju dužnosnika, navodeći bruto iznos od 9.673,46 kuna, odnosno neto iznos od 6.953,63 kuna za profesionalno obnašanje javne dužnosti općinskog načelnika Općine Preseka. U dijelu izvješća o imovinskom stanju dužnosnika koji se odnosi na podatke o obvezama i podatke o pokretninama koje se upisuju u javni registar dužnosnik nije izvršio promjene, odnosno naznačio je kako isti ne postoje.

U postupku redovite provjere, uvidom u detalje redovite provjere na temelju evidencije registriranih vozila Ministarstva unutarnjih poslova utvrđeno je kako dužnosnik Nikola Kožar nije evidentiran kao vlasnik vozila.

Na zahtjev Povjerenstva, Ministarstvo unutarnjih poslova, Policijska uprava Zagrebačka, Policijska postaja Vrbovec, dopisom od 29. rujna 2021. g., broj: 511-19-42/9-1798/2021, očitovala se kako u evidenciji registriranih motornih vozila dužnosnik Nikola Kožar nije evidentirani kao vlasnik niti korisnik na temelju leasinga motornog vozila bilo koje vrste, marke, tipa, modela i oznake, u razdoblju od 09. lipnja 2017. g. do 06. lipnja 2021. g.

Neposrednim uvidom u Informatički sustav Porezne uprave i Evidencije o dohodcima i primicima utvrđeno je kako je dužnosnik Nikola Kožar od stupanja na dužnost općinskog načelnika Općine Preseka 09. lipnja 2017. g. do listopada 2018. g. Općine Preseka ostvarivao mjesečni primitak u iznos od 6.660,65 kuna, koji je u Informatičkom sustavu Porezne uprave označen kao primitak od nesamostalnog rada – primitak po osnovi plaće. Nadalje, s navedene osnove i od istog isplatitelj dužnosnik Nikola Kožar ostvarivao je sljedeće:

- u listopadu 2018. g. primitak u iznosu od 6.745,19 kuna,

- u razdoblju od studenog 2018. g. do srpnja 2019. g. primitak u mjesečnom iznosu od 6.689,17 kuna,

- u razdoblju od kolovoza 2019. g. do prosinca 2019. g. primitak u mjesečnom iznosu od 6.717,68 kuna,

- u razdoblju od siječnja 2020. g. do srpnja 2020. g. primitak u mjesečnom iznosu od 6.768,08 kuna,

- u razdoblju od kolovoza 2020. g. do prosinca 2020. g. primitak u mjesečnom iznosu od 6.796,60 kuna,

- u razdoblju od siječnja 2021. g. do srpnja 2021. g. (do prestanka obnašanja dužnosti) primitak u mjesečnom iznosu od 6.953,63 kuna.

Slijedom iznesenog, dužnosnik Nikola Kožar ostvario je primitak s osnove plaće za profesionalno obnašanje javne dužnosti u 2018. g. u ukupnom iznosu od 80.069,38 kuna, u 2019. g. u ukupnom iznosu od 80.412,59 kuna, te u 2020. g. u ukupnom iznosu od 81.359,56 kuna. Niti jedan ostvareni godišnji primitak s naznačene osnove nije za više od 10 % veći od iznos iznosa primitka (plaće) za obnašanje javne dužnosti naznačenog u izvješću o imovinskom stanju dužnosnika podnesenog povodom stupanja na dužnost, promatranog na godišnjoj razini.

Iz prikupljenih podataka i dokumentacije proizlazi kako je dužnosnik Nikola Kožar naznačio u podnesenim izvješćima o imovinskom stanju dužnosnika primitak bruto i neto iznosa prihoda za profesionalno obnašanje javne dužnosti općinskog načelnika Općine Preseka koje je ostvarivao u trenutku podnošenja pojedinoga izvješća o imovinskom stanju dužnosnika, a razlika primitka bruto i neto prihoda ostvarena u razdoblju između podnesenog izvješća o imovinskom stanju dužnosnika od 07. srpnja 2017. g., povodom stupanja na dužnost, i izvješća o imovinskom stanju dužnosnika od 07. lipnja 2021. g., podnesenim povodom prestanka obnašanja dužnost, ne prelazi 10 % razlike u odnosu na prijavljeni iznos prihoda. Slijedom iznesenog, nije utvrđen nerazmjer između prijavljenog prihoda u podnesenim izvješćima o imovinskom stanju dužnosnika i ostvarenog prihoda s osnove profesionalnog obnašanja javne dužnosti općinskog načelnika u smislu ZSSI-a.

Nadalje, u odnosu na prijavu u dijelu propusta navođenja postajanja kreditne obveze dužnosnika Nikole Kožara i propusta prijave vlasništva osobnog automobila i traktora u izvješću o imovinskom stanju dužnosnika, u postupku redovite provjere nije utvrđeno postojanje obveze imenovanog dužnosnika niti vlasništvo ili pravo korištenja motornog vozila bilo koje vrste, marke, tipa, modela i oznake, dužnosnika za vrijeme obnašanja javne dužnosti općinskog načelnika Općine Preseka u razdoblju od 09. lipnja 2017. g. do 06. lipnja 2021. g. Povjerenstvo pritom napominje kako je iz podataka podnesenih Izvješća o imovinskom stanju dužnosnika utvrđeno kako je dužnosnik Nikola Kožar neoženjen i nema djece, koja činjenica je relevantna u kontekstu utvrđivanja podataka o imovini koju je dužnosnik obvezan prijaviti.

Slijedom svega navedenog, Povjerenstvo je donijelo odluku da se neće pokrenuti postupak sukoba interesa protiv dužnosnika Nikole Kožara, kako je navedeno u izreci.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Nikola Kožar, osobna dostava
2. Objava na internetskoj stranici Povjerenstva
3. Pismohrana